ROZHODNUTIE POLITICKÉHO A BEZPEČNOSTNÉHO VÝBORU EULEX/2/2008
z 22. apríla 2008
o zriadení Výboru prispievateľov na misiu Európskej únie na podporu právneho štátu v Kosove (EULEX KOSOVO)
(2008/356/SZBP)
POLITICKÝ A BEZPEČNOSTNÝ VÝBOR,
so zreteľom na Zmluvu o Európskej únii, a najmä na jej článok 25 tretí odsek,
so zreteľom na jednotnú akciu Rady 2008/124/SZBP zo 4. februára 2008 o misii Európskej únie na podporu právneho štátu v Kosove (EULEX KOSOVO) (1), a najmä jej článok 13 ods. 3,
keďže:
(1)
Podľa článku 13 ods. 3 jednotnej akcie 2008/124/SZBP Rada poverila Politický a bezpečnostný výbor (PBV), aby prijal príslušné rozhodnutia o zriadení výboru prispievateľov na EULEX KOSOVO.
(2)
V záveroch zo zasadnutia Európskej rady v Göteborgu 15. a 16. júna 2001 sa zaviedli usmerňujúce zásady a podrobnosti týkajúce sa príspevkov tretích štátov na policajné misie. Dňa 10. decembra 2002 Rada schválila dokument Konzultácie a podrobnosti o príspevkoch nečlenských štátov EÚ na operácie civilného krízového riadenia EÚ, v ktorom sa rozvíjajú opatrenia pre účasť tretích štátov na operáciách civilného krízového riadenia, vrátane zriadenia výboru prispievateľov.
(3)
Výbor prispievateľov na EULEX KOSOVO bude hrať kľúčovú úlohu v každodennom riadení misie. Bude to hlavné fórum na rozhovory o všetkých problémoch, ktoré sa týkajú každodenného riadenia misie. PBV, ktorý vykonáva politickú kontrolu a strategické riadenie misie, zohľadní názory výboru prispievateľov,
ROZHODOL TAKTO:
Článok 1
Zriadenie
Týmto sa zriaďuje výbor prispievateľov na EULEX KOSOVO (ďalej len „VP“).
Článok 2
Funkcie
1. VP môže vyjadriť názory, ktoré zohľadní PBV, ktorý vykonáva politickú kontrolu a strategické riadenie EULEX KOSOVO.
2. Mandát VP je stanovený v dokumente nazvanom Konzultácie a podrobnosti o príspevkoch nečlenských štátov EÚ na operácie civilného krízového riadenia EÚ.
Článok 3
Zloženie
1. Všetky členské štáty EÚ sú oprávnené zúčastňovať sa na rokovaní VP, ale iba prispievajúce štáty sa zúčastňujú na každodennom riadení EULEX KOSOVO. Na zasadnutiach VP sa môžu zúčastňovať zástupcovia tretích štátov, ktoré sa podieľajú na EULEX KOSOVO. Na zasadnutiach VP sa môže zúčastňovať aj zástupca Európskej komisie.
2. VP dostáva pravidelné informácie od vedúceho misie.
Článok 4
Predseda
V súlade s dokumentom Konzultácie a podrobnosti o príspevkoch nečlenských štátov EÚ na operácie civilného krízového riadenia EÚ za EULEX KOSOVO predsedá VP zástupca generálneho tajomníka/vysokého predstaviteľa v úzkej spolupráci s predsedníctvom.
Článok 5
Zasadnutia
1. VP zvoláva pravidelne predseda. Ak si to vyžadujú okolnosti, môžu sa zvolať mimoriadne zasadnutia, a to na podnet predsedu alebo na žiadosť zástupcu zúčastneného štátu.
2. Predseda vopred rozpošle predbežný program a dokumenty, ktoré sa zasadnutia týkajú. Predseda zodpovedá za to, že sa výsledky rozhovorov VP doručia PBV.
Článok 6
Dôvernosť
1. Na zasadnutia a konanie VP sa vzťahujú bezpečnostné nariadenia Rady. Zástupcovia vo VP musia mať predovšetkým primeranú bezpečnostnú previerku.
2. Na rokovania VP sa vzťahuje povinnosť zachovania služobného tajomstva.
Článok 7
Nadobudnutie účinnosti
Toto rozhodnutie nadobúda účinnosť dňom jeho prijatia.
V Bruseli 22. apríla 2008